《奉陪王少监朝请游南涧宿山寺步月二首 其一》
宋代·释德洪

朝为北山游，暮作南涧宿。此生亦何幸，称心良易足。

青灯委昏亦，笑语暖幽独。月出东南峰，升此一轮玉。

开扉发清啸，意行无涧谷。胜韵高摩空，妙语清到骨。

亲朋万石门，门吏千钟禄。如何饭薇蕨，衲子相追逐。

明年守北屏，夜直黄金屋。应怀此夕游，梦想亦清淑。

定有寄来篇，吴笺烦自录。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。